Virallinen lehti nro C 166 , 10/06/1996 s. 0106



A4-0141/96 Päätöslauselma komission tiedonannosta neuvostolle ja Euroopan parlamentille hakemistomarkkinoiden ja televiestinnän muiden tietopalveluiden tulevasta kehityksestä kilpailuympäristössä (KOM(95)0431 - C4-0454/95 - 95/0314(COS)) Euroopan parlamentti, joka - ottaa huomioon komission tiedonannon (KOM(95)0431 - C4-0454/95), - ottaa huomioon EY-sopimuksen 3 ja 34 artiklan sekä 36, 59 ja 60 artiklan määräykset tavaroiden ja palveluiden vapaasta liikkuvuudesta, - ottaa huomioon EY-sopimuksen 129 artiklan a kohdan määräykset kuluttajansuojasta, - ottaa huomioon EY-sopimuksen 85, 86 ja 90 artiklan määräykset kilpailusta, yhteisistä sopimuksista ja hallitsevan aseman väärinkäytöstä, - ottaa huomioon parlamentin ja neuvoston 13 päivänä joulukuuta 1995 antaman direktiivin 95/62/EY ((EYVL L 321, 30.12.1995, s. 6)) avoimen verkon (ONP) periaatteen soveltamisesta puhelinliikenteeseen sekä komission 13 päivänä maaliskuuta 1996 antaman direktiivin 96/19/EY, jolla muutetaan direktiiviä 90/388/ETY ((EYVL L 74, 22.3.1996, s. 13)) täyden kilpailun toteutumisesta televiestintämarkkinoilla, - ottaa huomioon neuvoston 7. helmikuuta 1994 antaman päätöslauselman 94/C48/01 ((EYVL C 48, 16.2.1994, s. 1)) sekä 6. toukokuuta 1994 antamansa päätöslauselman ((EYVL C 205, 25.7.1994, s. 551)) komission julkilausumasta ja ehdotuksesta neuvoston päätöslauselmaksi televiestintäalan yleisten palvelujen periaatteista, - ottaa huomioon 30. marraskuuta 1994 antamansa päätöslauselman Euroopan neuvoston suosituksesta «Eurooppa ja tietoyhteiskunta» ja komission tiedonannosta neuvostolle, Euroopan parlamentille, talous- ja sosiaalikomitealle ja alueiden komitealle «Kohti tietoyhteiskuntaa Euroopassa: toimintasuunnitelma» ((EYVL C 363, 19.12.1994, s. 33)) ja 7. huhtikuuta ja 19. toukokuuta 1995 antamansa päätöslauselmat aiheesta «Vihreä kirja televiestinnän infrastruktuurien ja kaapelitelevisioverkkojen vapauttamisesta» ((EYVL C 109, 1.5.1995, s. 310 ja EYVL C 151, 19.6.1995, s. 479)), - ottaa huomioon televiestintäpalveluiden sisämarkkinoiden luomista avoimen televiestintäverkon (ONP) avulla koskevan direktiivin 90/387/ETY määräykset ((EYVL L 192, 24.7.1990, s. 1)), - ottaa huomioon direktiivien tai direktiiviehdotusten määräykset, jotka koskevat tietosuojaa, etämyyntiä, tietokoneohjelmien suojaa sekä tietokantojen oikeudellista suojaa, - ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön sekä naisten oikeuksien valiokunnan lausunnon (A4-0141/96), A. ottaa huomioon, että «valkoisten sivujen», «keltaisten sivujen» ja elektronisten hakemistojen mainostulot unionissa arvioitiin 3,7 miljardiksi ecuksi vuonna 1992 (viimeisenä sellaisena vuonna, josta tilastotiedot ovat saatavana), mikä vastaa 7,5 % unionin mainontamarkkinoista, B. ottaa huomioon, että yleiset puhelinpalvelut vapautetaan täydellisesti kilpailulle 1. tammikuuta 1998 komission 28. helmikuuta 1996 antaman direktiivin mukaisesti, jossa erityisesti vaaditaan sitä, että jäsenvaltiot kumoavat kaikki hakemistopalveluja koskevat yksinoikeudet ja erityisoikeudet. C. ottaa huomioon, että useissa jäsenvaltioissa käydään väittelyä hakemistomarkkinoiden ja muiden niihin liittyvien markkinoiden sääntelystä tulevaisuudessa, kun näissä maissa valmistaudutaan kilpailuympäristön luomiseen yleisiin puhelinpalveluihin ja matkapuhelinpalveluiden laajentumiseen, D. ottaa huomioon, että nykyinen hakemistopalvelukäytäntö vaihtelee jäsenvaltiosta toiseen, E. ottaa huomioon, että markkinoiden kehitys sisältää lukuisien uusien televiestintäpalveluiden esiintulon, mikä merkitsee puhelinnumeroiden ja suuntanumeroiden monilukuisuutta, F. ottaa huomioon, että hakemistojen kaltaiset tietopalvelut ovat avainasemassa, sillä ne avaavat pääsyn ja rohkaisevat televiestintäpalvelujen laajenevaan käyttöön, G. ottaa huomioon, että sisällyttämällä samassa jäsenvaltiossa toimivien kilpailevien televiestintäoperaattoreiden palveluiden tilaajat samaan hakemistoon vähennetään tarpeetonta luetteloiden julkaisua ja jakelua; tämä on hyödyllinen palvelu kuluttajalle ja vähentää osaltaan paperin tuhlausta, H. on huolestunut siitä, että Euroopan unionin elektronisten hakemistomarkkinoiden kehitys on vielä lapsenkengissä sen vuoksi, että jäsenvaltioiden välillä on suuria teknisiä eroja, joista voidaan mainita videotekstinormien erot sekä numerotiedustelujen omien puhelinnumerojen erot eri maiden välillä ((Tällä hetkellä numerotiedusteluun voidaan soittaa seuraavien numeroiden kautta eri jäsenvaltioissa (vain kansalliset numerot, muita numeroita voi tiedustella silloin kun tarvitsee kansainvälisiä tietoja): Belgia 1207 (flaami) tai 1307 (ranska), Tanska 118, Saksa 1171, Kreikka 131, Espanja 003, Ranska 12 (tai 3611 Miniteltiedusteluissa), Irlanti 1190, Italia 12, Luxemburg 017, Alankomaat068008, Itävalta 1611, Portugali 181, Suomi 181, Ruotsi 07975, Yhdistynyt kuningaskunta 192. Ellei tässä asiassa ryhdytä toimenpiteisiin, kilpailu saattaa johtaa siihen tilanteeseen, että samassa maassa samat tiedot ovat saatavana useasta numerosta sen mukaisesti, kuinka monta televiestintäalan kilpailijaa maassa toimii.)), I. ottaa huomioon, että puhelinhakemistomarkkinoiden vapauttamiseen liittyvissä toimissa on otettava huomioon kaikkien kuluttajien, mutta erityisesti naisten turvallisuuteen ja yksityisyyteen liittyvät tarpeet, koska puhelinhäirikköjen kohteena ovat useimmiten naiset, ja naiset voivat myös tarvita yksityisyyttä päästäkseen irti väkivaltaisesta parisuhteesta, 1. Pitää myönteisenä komission tiedonantoa, joka täydentää ja vaikuttaa osaltaan Euroopan televiestintäalan vapauttamiseen yleensä; 2. Uskoo, että täysi ja oikeudenmukainen pääsy hakemistotietoihin on tärkeää telealan operaattorien tulevaisuuden näkymien kannalta; 3. Haluaa varmistaa sen, että kun uusi kilpailija tulee markkinoille, sen mahdolliset asiakkaat haluavat tietää, että yhtäläinen pääsy hakemistotietoihin ja heidän omien tietojensa merkintä hakemistoon on verrattavissa nykyiseltä operaattorilta saatuihin palveluihin; 4. On sitä mieltä, että kyky taata edellä mainitut palvelut saattaa määrätä sen, siirtyvätkö kuluttajat uuden operaattorin asiakkaiksi vai eivät; 5. Korostaa sitä, että syntyvässä tietoyhteiskunnassa hakemistotiedot ovat jo sinänsä arvokasta palvelua; 6. Uskoo, että kilpailu synnyttää innovatiivisia ja korkealaatuisia palveluja ja laskee hintoja, mistä on hyötyä monenlaisille kuluttajaryhmille; 7. On sitä mieltä, että hakemistomarkkinoiden vapauttamisesta syntyy uusia kaupallisia mahdollisuuksia ja mahdollisuuksia uusien työpaikkojen syntymiseen; 8. Vaatii, että kaikkia toimijoita, jotka aikovat hyötyä hakemistomarkkinoista ja muista televiestinnän tietopalveluista, olisi vaadittava edistämään yleisten palvelujen tarjontaa. 9. Pitää tärkeänä sitä, että kuluttajia ja markkinoita itseään suojellaan hakemistotietojen väärinkäytöltä rikollisiin tarkoituksiin tai haitantekotarkoituksiin; 10. Uskoo, että jos kuluttajat ovat sitä mieltä, että heidän tietosuojaansa ei ole riittävä, he todennäköisesti vetävät tietonsa pois yleisistä hakemistoista, mikä vahingoittaisi markkinoita; ja vähentäisi tälläisen tietopalvelun kiinnostavuutta kuluttajille yleensä; 11. Korostaa, että kuluttajien, jotka haluavat pitää tietonsa pois hakemistoista (salaiset numerot) sekä niiden kuluttajien, jotka haluavat rajoittaa tietojensa käyttöä kaupallisiin tarkoituksiin on saatava tehdä se ilman siitä aiheutuvia kustannuksia; katsoo, että tämä on erityisen tärkeätä naisille, jotka eivät mahdollisesti halua sukupuoltaan mainittavan hakemistossa ja joilla voi olla aihetta pelkoon, jos heidän osoitteensa julkaistaan yhdessä heidän puhelinnumeronsa kanssa; 12. On sitä mieltä, että kuluttajalle olisi annettava asianmukaista suojelua ja että erityisesti silloin, kun toimijan virheen vuoksi on merkitty vääriä tietoja, kuluttajille olisi korvattava ansioiden menetys ja aiheutuneet vaikeudet. 13. On huolestunut erityisesti yksin asuvien naisten turvallisuuden puolesta, jos on mahdollista vertailla hakemistoissa olevia puhelinnumeroita ja osoitteita muihin tietokantoihin, esimerkiksi vaaliluetteloihin sen selvittämiseksi, kuinka monta ihmistä tietyssä osoitteessa asuu; 14. Uskoo, että operaattoreita on säänneltävä, jotta voidaan varmistaa, että ne eivät käytä väärin asiakastietoja eivätkä anna niitä sellaisten muiden käyttöön, jotka saattaisivat käyttää niitä väärin, mutta on luottavainen sen suhteen, että ehdotetut toimet yhtenäisen tietosuojan toteuttamiseksi koko EU:ssa riittävät väärinkäyttöjen ehkäisemiseen; 15. Pelkää, että erityiset kontrollitoimet niitä kohtaan, jotka kokoavat ja käyttävät tietoa, voisivat johtaa jäsenvaltioiden harjoittamaan kilpailun rajoittamiseen; 16. Uskoo, että kilpailu hakemistopalvelualalla antaa kaikille televiestintäoperaattoreille mahdollisuuden kilpailla tasavertaisin ehdoin ja antaa niille mahdollisuuden tarjota mm. palvelupakettiensa yhteydessä hakemistopalveluja, mikä auttaa avaamaan jäsenvaltioiden televiestintämarkkinat ja johtaa yleiseurooppalaisten hakemistojen ja hakemistopalvelujen luomiseen; 17. Uskoo, että jäsenvaltion eri televiestintäoperaattoreiden puhelinhakemistoihin olisi sisällytettävä muiden operaattoreiden palveluiden tilaajien puhelinnumerot ja muut televiestintänumerot; 18. Uskoo, että uusille operaattoreille ja hakemistomarkkinoiden uusille yrittäjille on annettava puhelinasiakkaiden nimet, osoitteet ja puhelinnumerot tasapuolisesti, kohtuullisesti ja syrjimättömästi, ja katsoo, että nykyiset operaattorit eivät saa pystyä käyttämään väärin hallitsevaa asemaansa perimällä annettavista tiedoista kohtuuttomia maksuja; 19. Katsoo, että yleiseurooppalaisen hakemiston ja tiedustelujen vastauspalvelujen kehittäminen joko painetussa muodossa tai yleisissä ja yhteisissä tietokannoissa on yhtenäismarkkinoiden kannalta välttämätöntä; 20. Toivoo kehitettävän yleiseurooppalaista numerotiedustelujärjestelmää; 21. Haluaa nähdä edelläkävijöiden kuten Ranskan Minitel-järjestelmän elektronisen hakemiston ulottamisen yleisön käyttöön myös muissa jäsenmaissa; 22. Katsoo, että puhelimen omistajilla tulee olla oikeus saada ilmaiseksi käyttöönsä paikallisen puhelinluettelon «valkoiset sivut» ja «keltaiset sivut» painetussa muodossa ja samoin oikeus saada nimi-, osoite-, postinumerotietonsa sekä puhelinnumeronsa luetteloon ilmaiseksi. 23. On sitä mieltä, että tämän maksuttoman sisällyttämisen on koskettava myös aviopuolison tai tilaajan kanssa yhdessä asuvan kumppanin nimeä, jos tämä pyytää sitä; 24. Katsoo, että hakemistoa koskeva numerotiedustelu on oltava käytettävissä nimellistä maksua vastaan tai «kustannukset kohtuullisesti ylittävällä» hinnalla; 25. Toivoo, että tulevaisuuden hakemistopalvelujen ja tietopalvelujen tarjoajat voivat puhelinnumerojen lisäksi tarjota myös kaikkien muiden televiestinnän muotojen palveluja, mukaan lukien fax-, sähköposti- ja telexnumerot, silloin kun se on tarkoituksenmukaista; 26. Kehottaa puhemiestään välittämään tämän päätöslauselman komissiolle, neuvostolle sekä jäsenvaltioiden televiestinnän valvontaviranomaisille.